續鐵鑪步志寄平江太守
作者：釋居簡
朝代：宋

paragraphs: 惟虛不競實，薄俗崇虛名。
豈其鄉來實，虛課今日成。
因依鐵爐步，自昔聞題評。
橐籥廢已久，百鍊餘晶晶。
大而函牛鼎，小而割雞刃。
刀也玉如泥，錐也囊脫穎。
箕裘既失緒，族屬庸振領。
區區欲就鑄，水滸方接軫。
譬彼趙善戰，奢抗狼虎秦。
括也讀父書，言外欠發明。
奢死括駕趙，兩眼空無人。
全提四十萬，一窖埋長平。
括固不足道，謬甚用括者。
用名弗核實，鑄錯敗良冶。
曩時闔閭城，呻吟滿四野。
忽聞襦袴歌，一日變風雅。